
Fényképezés céljából közlekedő különvonatok szervezésének továbbfejlesztési lehetőségei

Azért választottam ezt a témát, mert ugyan egy viszonylag szűk réteget érintő kérdésről van szó, a vasútfotózás mégis egyre növekvő népszerűségnek örvend mind hazánkban, mind az egész világon. A magyar vasút az elmúlt években egyre nagyobb léptékű fejlődésnek indult, és ami ennek a fejlődésnek a pozitív hozadéka egy vasutas vagy egy utas szempontjából, az a vasútbarátok számára mindig valaminek az elmúlását jelenti. A vasút fényképezése éppen ezért rendkívül aktuális, hiszen a magyar vasút talán legnagyobb átalakulása, változása zajlik a gőzvontatás megszűnése óta.
A kimondottan fényképezési célból közlekedő különvonatok a különvonatozás egy egészen speciális területe, azonban számos olyan probléma merül fel a szervezés során, aminek megoldása a hétköznapi üzemvitel során is érzékelhető, pozitív változásokat eredményezne.
Dolgozatomban röviden feltárom a magyarországi vasútfényképezés és különvonat-szervezés múltját. Az elmúlt évtized vasútfotós különvonatainak tapasztalatai alapján elemzem a szervezés során fellépő problémákat. Keresem a választ arra, hogy a magyar vasút átalakulása milyen hatással van erre a területre. Bemutatom a környező országok vonatkozó gyakorlatait és megvizsgálom, hogy miben egyeznek, és miben különböznek a hazaitól. Vizsgálom a külföldön bevált megoldások alkalmazhatóságát Magyarországon, illetve ezek és a feltárt problémák alapján további javaslatokat teszek, melyek a fotósvonat-szervezés továbbfejlesztését teszik lehetővé.



